Ǹtól ózele ósə, wayi wɔ́ kode ai ǹtómbá. Ngə́ wā ndzí kig wá kode, ó búgú wā kíŋ. Ǹtól fám ósə̄ yā bɔ́n bóe, wayi wá kode. 14Lə́ ńtɔ̄á naa, ókāŋ nyɔ̄ mɔ́n á ńsīlī wa okídí nâ: ná ó nə̄ ású dzé ? Wa ai nyé nâ: ai ngul yǎ mɔ́ móé ńgɔ Ǹtondôbə a ngákódo ai bíā Égîptɛn á ndá mətúg. 15Amú, ḿból Farawóŋ á ngābə́ bɔ̂g ǹdzǔg, təge bía dzogě nə bǐ kə, ńdɔ Ǹtondôbə a ngáwé ńtōl ósə̄ yā sí Egîptɛn, a tádigi á ńtōl mod a kələ́g kwí á ńtōl éyə́m. Asú tē mātúni Ǹtondôbə é dzóm ésə̄ yáyái abǔm nyīá é tɔ̄á ńnōm, ǹtól mɔ́n wámā mə̌ ngakode wá. 16Ai fím yǎ mɔ́ móé ńgɔ Ǹtondôbə á ngákódo ai bíā Égîptɛn ǹkɔ́bɔ̄ tē wâyi bɔ anə́ é ndəm é bǎ á wɔ́, anə́ mvāŋ otú á mvɔ̄m ású. 17Éyɔŋ Farawóŋ á ngādzóge ayɔŋ nə́ lə́ kə, Zambá á ndzī kig wulu ai dɔ́ ḿfág ńdzɔ́ŋ yā ńnǎm Bəfilísta, tɔ tə́ anə́ ńgɔ̄ ó ngábə́ tsígíbí. Zambá á ngādzɔ́ nâ: lə́ zā bɔ̄ naa, éyɔŋ bod báyi yén bītá bí zaag, bə́ ngadúgan ai mvús Égîptɛn !” 18Ńdɔ Zambá á ngākɔ́d ai bod ḿfág ńdzɔ́ŋ yā ńkōd ńnam máŋ bímvyál. Bɔ́n bə́ Ísraɛ̂l, ai məkódō yā Égîptɛn, bə́ wulugu anə́ mīńkān bítá. 19Mósɛs a ngánɔŋ bivɛ̌s bí Yósəb á mim̀bəgə míé, amú Yósəb a ngávui bɔ́n bə́ Ísraɛ̂l sɔŋ, nyé nâ: “Zambá a yi mína sɔ́ ka, ńdɔ̄ hḿ myāyi bɛ́d ai bivɛ̌s byáma á myākódō é vóm ví.” 20Ńdɔ̄ bə́ ngákódō á Sukót, bə́ kə́ kǒm bītíé á Etam, á ńtsāg ńkód ńnam. 21Ǹtondôbə émēn á ngābə́ wulugu bɔ́ ósū ǹkum ńkúd ai amǒs nə́ ó yáī bɔ̄ zēn ǹkum ndóan ai alú nə́ ó fyɛ bɔ́, bə́ ńtɔ̄á dzǎm wulu ai alú ai amǒs. 22Ai amǒs ǹkum ńkúd və ó tə́lə bod ósū ǹkum ndóan dzam də́dā ai alú.